Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 809/13/2201	Dunajská Streda, 28.1.2014
EEČ : 2-16-22-2014

U Z N E S E N I E

Trestná vec:	obvinený XXXXX 
Zločin:	Lúpež podľa § 188 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 13. septembra 2013 v čase okolo 08.15 hod. v XXXXX XXXXX Bratislava, kde po vstupe si odstavil svoj bicykel do vchodových dverí, aby ich zablokoval, a potom ako mu zamestnankyňa XXXXX odmietla poskytnúť úver, začal sa správať agresívne, a to tak, že zakričal, že je to lúpežné prepadnutie a na zdôraznenie svojich vyhrážok päsťou rozbil  sklenené výplne na priehradkách, za ktorými sedeli zamestnankyne XXXXX a XXXXX, ktoré na to vbehli do zadnej kancelárie pobočky a vyrozumeli políciu, po čom z miesta ušiel, poškodené neutrpeli žiadne zranenia a spoločnosti Slovenská Pošta, a.s., Bratislava bola spôsobená škoda na zariadení,

dňa 13. septembra 2013 v čase okolo 08.30 hod. v XXXXX záhradami, neoprávnene a bez právneho titulu vnikol na riadne oplotený a uzamknutý dvor rodinného domu so súpisným číslom XXXXX kde aj neoprávnene zotrval, načo na neho vybehol poškodený XXXXX ktorého napadol a to tak, že ho odsotil, následne zobral do ruky voľne položenú tehlu, ktorou zaútočil na poškodenú XXXXX a to tak, že ju udrel do hlavy, následkom čoho poškodená spadla na zem, po tom z miesta činu odišiel, takto svojim konaním poškodenej XXXXX spôsobil udretie a tržnú ranu na hlave a pravdepodobne zlomeninu ľavej ramennej kosti, ktoré vyžadujú liečbu minimálne do 6 týždňov, podľa predbežnej lekárskej správy,    

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ, Odbor kriminálnej polície Dunajská Streda (ďalej len „vyšetrovateľ“) č. XXXXX zo dňa 13.9.2013 bolo podľa § 199 ods. 1 Tr. por. začaté trestné stíhanie a následne uznesením vyšetrovateľa tej istej spisovej značky zo dňa 13.9.2013 bolo podľa § 206 ods. 1 Tr. por. vznesené obvinenie XXXXX za zločin lúpeže podľa § 188 ods. 1 Tr. zák. a iné, ktorý sa mal stať na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania boli vykonané výsluchy obvineného, poškodených XXXXX, XXXXX XXXXX XXXXX, XXXXX  Na základe príkazu sudcu pre prípravné konanie Okresného súdu Dunajská Streda  bol preskúmaný duševný stav obvineného znalcami z odboru zdravotníctvo, odvetvie psychiatria, XXXXX a XXXXX . 

	Obvinený XXXXX vo svojej výpovedi uviedol, že nepamätá sa na konanie, ktoré ho sa dopustil dňa 13.9.2013. 

          Výpoveďami vyššie uvedených poškodených bolo preukázané, že obvinený sa dopustil konania, pre ktoré bolo začaté trestné stíhanie a vznesené obvinenie. Podrobne popísali útok obvineného v priestoroch pošty a v rodinnom dome v obci Vrakúň. Teda niet pochybností, že obvinený sa tohto konania dopustil a preto postup vyšetrovateľa podľa § 199 ods. 1 Tr. por., § 206 ods. 1 Tr. por. bol zákonný a dôvodný. 

	V priebehu prípravného konania boli do spisového materiálu zabezpečené listinné dôkazy - zápisnica z obhliadky miesta činu, fotodokumentácia z obhliadky miesta činu, lekárske potvrdenia a správy, ako aj odborné vyjadrenie vo veci určenia výšky škody.

Z dôvodov uvádzaných vo výpovedi obvineného a lekárskych správ bol vypracovaný a zabezpečený znalecký posudok znalcami z odboru zdravotníctvo, odvetvie psychiatria, XXXXX a XXXXX.

 Zo záverov znaleckého posudku vyplýva, že obvinený v čase spáchania skutku trpel forenzne významnou duševnou poruchou, ktorá významne znižovala až spôsobovala neprítomnosť (vymiznutie) jeho ovládacích a rozpoznávacích schopností v podstatnej miere a významnom rozsahu. Obvinený nevedel a nemohol rozpoznať eventuálne nebezpečenstvo svojho konania pre spoločnosť a nevedel a nemohol ho ovládať. Obvinený v súčasnej dobe nie je schopný chápať zmysel trestného konania, vzhľadom na prítomnú duševnú poruchu.       
	
 	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vykonaným dokazovaním a následným vyhodnotením dôkazov v zmysle ustanovenia § 2 ods. 12 Tr. por. bolo preukázané, že sa stal skutok, pre ktorý je vedené trestné stíhanie, tento vykazuje znaky vyššie uvedených trestných činov a možno dostatočne vyvodiť záver, že ho spáchal obvinený. Pre trestnosť činu sa ale vyžaduje naplnenie všetkých znakov skutkovej podstaty toho ktorého trestného činu. Jedným z obligatórnych znakov je i trestne zodpovedný páchateľ, t.j. subjekt trestného činu. Trestne zodpovedným páchateľom je len subjekt trestného činu, ktorý splnil zákonom ustanovený vek a je príčetný. Príčetnosť páchateľa je charakterizovaná jeho rozpoznávacou a ovládacou schopnosťou. Pre vylúčenie trestnej zodpovednosti stačí, ak absentuje jedna z týchto schopností. V prípade, ak páchateľ trestného činu bol v čase jeho spáchania nepríčetný, je to v zmysle Trestného zákona okolnosť vylučujúca jeho trestnú zodpovednosť. Nakoľko obvinený nebol podľa znaleckého dokazovania v čase spáchania prečinu schopný rozpoznať a ani ovládať svoje protispoločenské konanie, chýba základný znak skutkovej podstaty trestných činov pre vyvodenie jeho trestnoprávnej zodpovednosti.

	S poukazom na vyššie uvedené dôvody bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Zvoda
prokurátor